24/08/2021 | Administración LocalMunicipal
Oleiros
Secretaría Xeral
Texto íntegro Ordenanza Municipal das Medidas de Inclusión Social (OMIS) do Concello de Oleiros

Aprobación definitiva O pleno municipal, na súa sesión extraordinaria celebrada o día 30 de xuño de 2021, acordou a aprobación inicial da “ORDENANZA MUNICIPAL DE MEDIDAS DE INCLUSIÓN SOCIAL DO CONCELLO DE OLEIROS” e dando conformidade co establecido no artigo 49 da Lei 7/1985 de 2 de abril, reguladora das bases do réxime local, o expediente de referencia quedou sometido a información pública e audiencia ós interesados polo prazo de 30 días hábiles desde a publicación no BOP nº 126 de 7 de xullo do 2021 para a presentación de alegacións. Transcorrido o antedito prazo e non presentandose alegación nin suxerencia ningunha, procedese á publicación íntegra da Ordenanza para a súa entrada en vigor: “ORDENANZA DAS MEDIDAS DE INCLUSIÓN SOCIAL (OMIS) DO CONCELLO DE OLEIROS EXPOSICIÓN DE MOTIVOS O Departamento de Servizos Sociais do Concello de Oleiros vén regulamentando, desde o ano 1999, distintos recursos para facer fronte a situacións de desprotección que non son cubertas por ningunha outra administración pública. O último regulamento de medidas pola inclusión social data do ano 2015 e foi modificado no ano 2016. Malia á relativa proximidade no tempo desta última modificación, no momento actual e logo de estar a padecer unha pandemia, síntese a necesidade de elaborar un novo documento regulador que garanta, con maior fortaleza e axilidade, a capacidade de resposta desde a Administración local na cobertura das necesidades básicas dos seus veciños e veciñas. Este documento ten a clara intención de achegar solucións áxiles e dignas aos problemas da veciñanza, mediante a satisfacción das súas necesidades máis básicas. Así, a Ordenanza das medidas de inclusión social (OMIS) do Concello de Oleiros, intenta dar resposta ás necesidades da poboación e articula unha serie de axudas destinadas a previr e/ou paliar situacións de vulnerabilidade para garantir a inclusión social. A realidade social é dinámica e está en permanente cambio. Esta característica, que de entrada é valorada de forma positiva, pode ocasionar que ante cambios repentinos, moitas persoas queden fóra da situación na que se atopaban ata ese momento. A crise económica do ano 2008 deixou unha forte pegada na nosa sociedade, especialmente nas economías máis desfavorecidas, iniciando un período no que estes escenarios de incerteza, fraxilidade e inestabilidade repítense cada vez con maior frecuencia e deixan un maior número de persoas en situación de extrema vulnerabilidade. Outra das aprendizaxes desta última crise é a necesidade de seguir reforzando os servizos sociais comunitarios como primeira liña de atención ás persoas nestes contextos. Detectáronse numerosas situacións de indefensión e desprotección en moitas persoas ante o peche de oficinas de atención por parte doutras administracións e a fenda dixital aínda existente na nosa sociedade para relacionarse coa Administración. Tamén se viu a necesidade de reforzar os orzamentos destinados a estes fins e a traballar de forma conxunta todas as áreas municipais cara a reducir a tramitación administrativa ao mínimo e imprescindible para acadar a eficiencia e maior axilidade posible na resposta administrativa. Ao desemprego nas persoas de máis de 45 anos, á precariedade laboral e salarial especialmente nas mulleres, ao incremento dos prezo do aluguer da vivenda e das subministracións, ao incremento das familias monoparentais, á agudización das carencias nos colectivos de minorías culturais e ao desemprego xuvenil, sumáronse os efectos emocionais e económicos da pandemia, que multiplicaron e intensificaron a vulnerabilidade social, estendéndoa a un maior número de persoas que ata o de agora nunca acudiran aos servizos sociais comunitarios intentando atopar unha resposta á súa situación. Na articulación destas medidas tamén se considera fundamental traballar a prol de apostar por respostas cada vez máis dignas, respectuosas e menos estigmatizantes para a poboación, sendo o obxectivo que a oferta se produza nun contexto de confianza mutua, diálogo e apoio coa administración e cos equipos profesionais que teñen encomendada esta tarefa. O Concello de Oleiros propón esta ordenanza asumindo as competencias que se establecen no marco lexislativo xeral e no específico dos servizos sociais, que confiren aos concellos a potestade para aplicar e regular os recursos destinados a paliar situacións de vulnerabilidade ou exclusión social. Así, a Lei 7/85, do 2 de abril, reguladora das bases do réxime local no seu artigo 25.2. k); a Lei 5/1997, do 22 de xullo, de Administración local de Galicia, no seu artigo 80 apartado k) e a Lei 13/2008, do 3 de decembro, de servizos sociais de Galicia, no artigo 60.1 a e b, atribúen aos concellos a creación, xestión e mantemento dos servizos sociais comunitarios básicos e específicos. Asemade, o Decreto 99/2012 do 16 de marzo polo que se regulan os servizos sociais e comunitarios e o seu financiamento, contempla no seu artigo 9 como Programa básico de servizos sociais o Programa de inserción social que “ procure valorar, dar resposta ou derivar ao recurso idóneo as persoas en situación de risco de exclusión social, aplicando tanto proxectos de intervención personalizados ou de grupo como prestacións económicas específicas.” O artigo 23 b) especificamente di que os Servizos Socias Comunitarios Básicos “ participarán, de acordo coa normativa de aplicación, no procedemento de asignación de prestacións económicas de inclusión social, orientadas a satisfacer as necesidades pecuniarias básicas e a estimular a incorporación social e laboral ”. A Lei 3/2011, do 30 de xuño, de apoio á familia e a convivencia de Galicia, acorde co principio de responsabilidade pública, establece que se dispensará especial atención ás familias con dificultades derivadas da súa estrutura ou das súas circunstancias, e a aquelas que se encontran en situación de especial vulnerabilidade ou en risco de exclusión social, atribuíndo ao municipio as competencias na execución de programas e proxectos de atención ás familias, no marco da lexislación de réxime local e sectorial de servizos sociais. A Lei 10/2013, do 27 de novembro, de inclusión social de Galicia, ten por obxecto establecer e regular un conxunto de medidas e recursos específicos para as persoas en situación ou risco de exclusión social, co fin de mellorar a cohesión e a inclusión social en Galicia. Nesta norma regúlanse, en concreto, as condicións de participación da cidadanía galega nos servizos e prestacións para a inclusión social e, de xeito específico, a natureza e o exercicio do dereito de percepción da renda de inclusión social de Galicia (RISGA) e das axudas de inclusión social (AIS), en tanto que prestacións económicas de carácter esencial dentro do Sistema galego de servizos sociais, segundo o establecido no artigo 21 da Lei 13/2008, do 3 de decembro, de servizos sociais de Galicia. A aplicación desta norma está dirixida a aquelas persoas que acorde co Sistema Galego de Servizos Sociais sexan valoradas como persoas en situación ou risco de exclusión social, segundo os criterios establecidos no seu artigo 3. Abundando nestes preceptos legais, o Real decreto-lei 20/2020, do 29 de maio, polo que se regula o Ingreso Mínimo Vital expón que España é un dos países da Unión Europea cunha distribución da renda entre fogares máis desigual e concibe o IMV como unha ferramenta para facilitar a transición dos individuos desde a exclusión social a unha situación de participación plena na sociedade. Desde este punto de vista, as medidas pola inclusión social contempladas nesta ordenanza poden contribuír ao logro dese obxectivo normalizador, e actuar de medidas facilitadoras cara á súa consecución. Xa por último, a Lei 4/2021, do 28 de xaneiro, de medidas fiscais e administrativas, no seu artigo 29. Modificación da Lei 9/2007, do 13 de xuño, de subvencións de Galicia, modifica a letra a) do artigo 2, que queda redactada do seguinte xeito: 2. Non teñen carácter de subvención: a) As prestacións previstas no artigo 2.4 da Lei 38/2003, do 17 de novembro, xeral de subvencións, destinadas a persoas físicas e as prestacións autonómicas de natureza similar a estas ou de carácter asistencial. Polo tanto, a partir do 30/01/2021, data de entrada en vigor da Lei 4/2021, do 28 de xaneiro, de medidas fiscais e administrativas, os concellos quedan expresamente habilitados, por ministerio da lei, para xestionar prestacións económicas de carácter asistencial, sen ter que someterse ao réxime xeral da lei de subvencións, de maneira similar a como xa se veñen xestionando desde hai anos as axudas de inclusión social (AIS) por parte da administración autonómica. Sinalar que todas estas medidas teñen a pretensión de ser unha primeira resposta áxil e eficaz a situacións carenciais na cobertura das necesidades básicas das persoas en situación de vulnerabilidade. Non obstante, non teñen sentido sen un sistema que garanta a cobertura das ditas necesidades desde os sistemas de protección da administración autonómica e estatal, que son as que teñen as competencias para garantir prestacións e axudas regulares ás persoas e ás familias ante a carencia de ingresos económicos. Ao abeiro destes preceptos e fundamentos, dítase esta ordenanza, que se estrutura nun título preliminar, no que se recollen as disposicións xerais e comúns a todas as medidas de inclusión social, posteriormente sete títulos máis nos que se describe cada unha das medidas e as súas particularidades, así como o procedemento sancionador; unha disposición transitoria, unha disposición derrogatoria e unha disposición final. TÍTULO PRELIMINAR: DISPOSICIÓNS XERAIS ARTIGO 1. OBXECTO É obxecto desta ordenanza o desenvolvemento dun conxunto de prestacións, axudas e actuacións dirixidas a favorecer a inclusión das persoas, corrixir as desigualdades, colaborar na cobertura das súas necesidades básicas e evitar situacións de exclusión, desde unha perspectiva normalizadora e sempre respectando a dignidade das persoas, no ámbito do Concello de Oleiros. ARTIGO 2. TIPOLOXÍA As medidas de inclusión social do Concello de Oleiros son as seguintes: - Axudas económicas - Apoio na alimentación e na hixiene persoal e doméstica - Prestación farmacéutica - Prestacións de apoio ao comedor escolar - Bonificación nos prezos públicos de actividades municipais - Fondo de Axuda Europea para os máis necesitados (FEAD) ARTIGO 3. PERSOAS BENEFICIARIAS As medidas de inclusión social están dirixidas a todas aquelas persoas ou unidades familiares que se atopen nunha situación de precariedade económica que lles dificulte ou imposibilite a cobertura dalgunha das súas necesidades básicas que cómpre cubrir de forma urxente. Para os efectos desta ordenanza, considérase unidade familiar/convivencia ao conxunto de persoas que conviven no mesmo domicilio e manteñan con respecto á persoa solicitante un vínculo por matrimonio ou análoga relación estable, por adopción ou acollemento, ou por parentesco de consanguinidade ou afinidade ata o cuarto e segundo grao, respectivamente. Como regra xeral, non poderán ser beneficiarias da mesma axuda dúas persoas da mesma unidade familiar, así como unha mesma persoa non pode formar parte de dúas ou máis unidades familiares de forma simultánea. Poderase valorar que nun domicilio convive máis dunha unidade familiar e considerarse independentes, cando así estea xustificado na intervención por parte do equipo de profesionais dos servizos sociais comunitarios de Oleiros, debendo quedar constancia da dita valoración e os seus motivos no rexistro que se faga da actuación. ARTIGO 4. REQUISITOS XERAIS Os requisitos xerais para ter dereito a estas axudas son os seguintes: a) Ter residencia efectiva e estar de alta no Padrón Municipal do Concello de Oleiros cunha antigüidade mínima de catro meses. Poderá exceptuarse deste requisito cando así se valore por parte do persoal técnico do Departamento de Servizos Sociais de acordo á gravidade ou ao carácter sobrevido da súa situación. Esta excepcionalidade deberá estar recollida no informe proposta que se faga da medida de inclusión e deberá quedar descrito o criterio adoptado na intervención que se leve a cabo. b) Acreditar a situación económica e laboral familiar, así como colaborar á hora de proporcionar a información e a documentación necesaria para poder valorar cada solicitude. c) Non superar a suma de ingresos da unidade familiar o límite establecido para cada unha das medidas. A determinación das contías límites de acceso teñen como referencia unha porcentaxe do IPREM establecido para cada ano, distinta en cada unha das medidas; así como a suma das porcentaxes correspondentes a cada persoa a maiores da solicitante da unidade familiar seguindo os criterios establecidos na lei de inclusión social de Galicia para o cálculo da risga: 14% do IPREM para a segunda persoa, 12% para a terceira e 10% para a cuarta e sucesivas. Ver Anexo I, onde se recolle un cadro co límite de ingresos para poder acceder a cada unha das medidas de acordo ao IPREM aprobado para o ano 2021. Computarán como ingresos todos aqueles ingresos netos que existan na unidade familiar en concepto de rendas, retribucións, pensións, prestacións… agás aqueles que teñan un carácter finalista e a prestación familiar por fillo/a menor de 18 anos a cargo da Seguridade Social. d) Para o cálculo deste límite de ingresos que dá acceso a cada unha das medidas poderase descontar o importe correspondente ao aluguer ou pago da hipoteca da vivenda habitual. O importe máximo a descontar establécese de acordo ao número de persoas da unidade familiar recollido no seguinte cadro. e) Tamén poderán descontarse dos ingresos os gastos destinados ao pago de pensións de alimentos para fillos/as sempre e cando se acredite o seu pago real e efectivo. f) As medidas contempladas nesta ordenanza, non teñen a consideración de subvencións de acordo coa Lei 4/2021, do 28 de xaneiro, de medidas fiscais e administrativas, que no seu artigo 29 modifica o artigo 2. a da Lei 9/2007, do 13 de xuño, de subvencións de Galicia. Non obstante, co fin de non empeorar a situación debedora coa Facenda Local, a persoa solicitante poderá solicitar unha moratoria do pago ou un fraccionamento da débeda nos termos e coas características que, en todo caso, determine en cada momento a Oficina de Recadación Municipal. Para este trámite os Servizos Sociais Comunitarios de Oleiros emitirán un informe de vulnerabilidade se así é necesario. ARTIGO 5. DOCUMENTACIÓN Con carácter xeral a documentación a presentar, xunto coa solicitude, é a seguinte: a) Documento de identificación persoal (DNI, NIE ou pasaporte no caso de non ter ningún dos anteriores) de todas as persoas da unidade familiar. En caso de persoas estranxeiras comunitarias (pasaporte ou documento de identificación do seu país de orixe máis o NIE) b) Libro de familia ou documentos que xustifiquen a filiación (como por exemplo partida de nacemento, acta de matrimonio.) c) Vivenda: – Copia do contrato de aluguer ou último recibo do IBI. – Último xustificante de pago da vivenda de aluguer ou hipoteca. d) Xustificación económica/laboral de todas as persoas da unidade familiar maiores de idade correspondente aos 2 últimos meses (segundo a situación na que se atopen): 1. No caso de estaren a traballar: – Contrato/s de traballo e as dúas últimas nóminas. – Autónomos: recibo do pago da cota de autónomos dos dous últimos meses.2. No caso de que exista unha situación de desemprego: – Tarxeta actualizada de desemprego. – Xustificante do SEPE de percibir ou non prestación e/ou subsidio.3. No caso de non poder achegar a documentación acreditativa da súa situación económica/laboral por estar en proceso de regularizar a súa situación administrativa, deberá achegar unha declaración responsable na que manifeste a situación económica da unidade familiar que aclare a situación dos ingresos económicos. e) Xustificante de pensión, prestación ou calquera outro tipo de ingreso que estea a apercibir ou teña recoñecido (pensión de alimentos, pensións compensatorias, ingreso mínimo vital.) f) No caso de solicitar unha axuda económica deberá achegar un xustificante no que figure a persoa solicitante como titular dunha conta bancaria co IBAN completo. De non ter conta bancaria ou non poder utilizala deberá informar á traballadora social. g) Acreditación da débeda ou gasto para o que solicita a axuda: facturas pendentes de pago, xustificante de débedas ou orzamento de gasto estimado. h) Outra documentación (de ser o caso): – Certificado de discapacidade. – Sentenza de divorcio/separación. – Convenio regulador. i) Calquera outra documentación que sexa requirida por parte dos Servizos Sociais Comunitarios do Concello de Oleiros co fin de poder valorar a situación e determinar a idoneidade ou non da concesión da medida solicitada. ARTIGO 6. TRAMITACIÓN A tramitación e resolución xeral das ditas axudas seguirá o seguinte procedemento: a) O procedemento iniciarase a solicitude da persoa interesada como norma xeral ou de oficio polo equipo técnico do Departamento de Servizos Sociais e Igualdade en caso de ser necesario. b) A presentación da solicitude deberá efectuarse nun dos rexistros do Concello de Oleiros, ou por calquera medio dos previstos no artigo 16.4 da Lei 39/2015 do 1 de outubro, do procedemento administrativo común das administracións públicas. Deberá empregarse para tal efecto o modelo normalizado, dispoñible tanto na páxina web do Concello como no rexistro xeral e dependencias de Servizos Sociais; así como a documentación establecida no artigo 5 desta ordenanza. c) Revisión da solicitude e da documentación por parte do persoal da Concellería de Servizos Sociais e Igualdade. No suposto de que a documentación estivese incompleta ou sexa necesario achegar algunha a maiores para poder valorar a solicitude, requiriráselle á persoa solicitante polo medio máis axeitado para poder valorala e resolvela coa maior brevidade posible, de forma que quede constancia do dito requirimento. d) Con carácter xeral, realizarase unha visita domiciliaria por parte do equipo técnico da concellería de Servizos Sociais e Igualdade para valorar a situación de necesidade. e) Elaboración dun informe-proposta no que se recollan os datos básicos da persoa solicitante para a súa identificación, a valoración profesional e a proposta de resolución. f) Resolución ditada pola/o concelleira/o competente nos termos do artigo 88 da Lei 39/2015, do 1 de outubro, de procedemento administrativo común, que será motivada no caso de ser denegatoria. g) Notificación na forma e prazos establecidos no artigos 40 a 46 da Lei 39/2015, do 1 de outubro, do procedemento administrativo común. ARTIGO 7. CONSIDERACIÓNS A TER EN CONTA NA RESOLUCIÓN a) A concesión das axudas recollidas na presente ordenanza está suxeita á existencia de orzamento nas contas xerais do Concello de Oleiros. b) En todo momento, garantirase a confidencialidade dos datos obtidos na tramitación dos expedientes de conformidade coa lexislación vixente. TÍTULO PRIMEIRO: DAS AXUDAS ECONÓMICAS ARTIGO 8. DEFINICIÓN Son prestacións económicas non periódicas de carácter extraordinario e de pagamento único, cun carácter finalista, dirixidas a paliar situacións carenciais graves e urxentes relacionadas coa cobertura de necesidades básicas que non é posible resolver mediante a tramitación de outras axudas ou prestacións. Tamén poden servir como apoio para a cobertura de necesidades básicas que sen ser urxentes están directamente relacionadas co proxecto de intervención cunha persoa ou unidade familiar cara á súa inclusión social. En relación a estas axudas económicas, enténdense por necesidades básicas: a) As relacionadas coa vivenda (pago do aluguer ou hipoteca, dotación do equipamento ou mobiliario básico, débedas de subministracións.) b) As de alimentación e/ou vestiario. c) Os desprazamentos encamiñados a apoiar a súa inserción social, laboral ou formativa/académica. d) A procura dun aloxamento ou manutención con carácter temporal. e) Calquera outra situación que, a valoración do persoal técnico da Concellería de Servizos Sociais e Igualdade, se considere que encaixa no obxecto destas axudas e se valoran necesarias para apoiar unha intervención social, realizada coa persoa ou unidade familiar beneficiaria. Estas axudas son compatibles con calquera outra prestación, axuda ou pensión pública da que sexan titulares ou puidesen ser as persoas beneficiarias. ARTIGO 9. IMPORTE O importe máximo anual do conxunto das axudas concedidas nunha unidade familiar será de 1.000,00€, podendo solicitarse en varias ocasións sempre e cando non se supere o dito importe no ano natural. Excepcionalmente e de forma extraordinaria poderase superar o importe máximo anual establecido, sempre e cando concorran circunstancias excepcionais a xuízo do persoal técnico da Concellería de Servizos Sociais e Igualdade. A dita excepcionalidade deberá quedar recollida no informe proposta, e deberán constar, de forma pormenorizada, os motivos aos que se debe a excepcionalidade na intervención que se leve a cabo. ARTIGO 10. FORMAS DE PAGAMENTO E XUSTIFICACIÓN O pagamento da axuda económica realizarase preferentemente mediante transferencia bancaria ou transferencia ao provedor/a, no suposto que sexa para o pago dun produto ou servizo e sexa posible facelo directamente ao provedor/a. Excepcionalmente poderase facer o pago a través dun cheque nominativo ou a través doutras medidas que se poidan adoptar conxuntamente entre a concellería competente da concesión e a do pago. A axuda deberá ser destinada á finalidade para a cal foi concedida e realizar un uso responsable desta. A persoa beneficiaria deberá presentar a xustificación da axuda concedida no prazo máximo de un (1) ano, a contar desde a data da resolución de concesión. A non xustificación implicará a conseguinte sanción, de acordo ao recollido no Título VII da presente Ordenanza. ARTIGO 11. LÍMITES DE INGRESOS PARA O ACCESO ÁS AXUDAS ECONÓMICAS O límite de ingresos para acceder ás axudas económicas, unha vez descontados os gastos recollidos nos apartados d) e e) do artigo 4 que puidese corresponder en cada caso, será para unha persoa do 95% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. TÍTULO SEGUNDO: APOIO NA ALIMENTACIÓN E NA HIXIENE PERSOAL E DOMÉSTICA ARTIGO 12: DEFINICIÓN O apoio na alimentación e na hixiene persoal e doméstica é unha medida dirixida a contribuír na cobertura das necesidades básicas de alimentación e de produtos de hixiene persoal e de limpeza doméstica que hai nunha unidade familiar, cando existan especiais dificultades en garantilas pola súa precaria situación económica. A persoa beneficiaria recibirá un importe determinado, en función da súa situación, que se recargará mensualmente, a través dos medios que estableza a concellería competente en cada momento. Con carácter xeral, estas axudas son incompatibles con aquelas outras de similares características e co mesmo fin, ás que puidese ter acceso a persoa solicitante por parte doutras administracións. ARTIGO 13: DURACIÓN Inicialmente, a concesión da axuda de apoio na alimentación e na hixiene será por un período máximo de tres (3) meses. Con carácter excepcional e de forma extraordinaria, poderase prorrogar por ata tres (3) meses máis como máximo. O número máximo de meses que poderá ser beneficiaria unha unidade familiar será de seis (6) meses nun ano natural. Poderanse estender no tempo cando concorran circunstancias que, pola súa gravidade, se valore por parte dos servizos sociais comunitarios de Oleiros a necesidade de prorrogala máis aló desta limitación temporal. A dita excepcionalidade deberá quedar recollida no informe proposta, e deberán constar, de forma pormenorizada, os motivos aos que se debe a excepcionalidade na intervención que se leve a cabo. ARTIGO 14: LÍMITES DE INGRESOS PARA O APOIO NA ALIMENTACIÓN E NA HIXIENE PERSOAL E DOMÉSTICA O límite de ingresos para acceder ao apoio na alimentación e na hixiene persoal e doméstica, unha vez descontado os gastos recollidos nos apartados d) e e) do artigo 4 que puidese corresponder en cada caso, será para unha persoa do 85% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. Cando os ingresos non superen o 50% do límite inicial a contía da medida de apoio na alimentación e na hixiene persoal e doméstica verase incrementada, de acordo ao cadro recollido no artigo 15. ARTIGO 15: IMPORTE DO APOIO NA ALIMENTACIÓN E NA HIXIENE PERSOAL E DOMÉSTICA O importe da medida de apoio na alimentación e na hixiene persoal e doméstica será en función do número de persoas da unidade familiar e dos seus ingresos económicos, de acordo ao seguinte cadro: TÍTULO TERCEIRO: PRESTACIÓN FARMACÉUTICA ARTIGO 16: DEFINICIÓN A prestación farmacéutica consiste no pagamento, por parte do Concello de Oleiros, do importe que lle corresponde asumir á persoa solicitante ou algunha outra das persoas da unidade familiar, no custo das medicacións que precisa en tratamentos médicos continuos de enfermidades crónicas ou episodios agudos graves, pautadas desde o sistema público de saúde. Unicamente concederase esta prestación naqueles supostos nos que o custo das medicacións que se precisan non se poidan asumir por atoparse nunha precaria situación económica e non ter outro medio de obtelas gratuitamente. O contido da prestación farmacéutica será única e exclusivamente daquelas medicacións incluídas na folla de medicación activa da tarxeta sanitaria. Sempre que sexa posible proporcionaranse medicamentos xenéricos. Naqueles supostos que sexan pautadas medicacións non cubertas polo sistema sanitario público deberá achegarse un informe médico no que se prescriba a dita medicación. A folla de medicación activa, así como os datos da receita ou os do informe médico de ser o caso, deberán corresponderse cos da/s persoa/s beneficiaria/s da prestación farmacéutica. Non se inclúen na prestación farmacéutica as vacinas infantís, os produtos de beleza e estética, os complexos vitamínicos…, agás que as enfermidades e diagnósticos da persoa beneficiaria así o xustifiquen, tras valoración previa por parte do equipo técnico dos Servizos Sociais Comunitarios de Oleiros. A dita excepcionalidade deberá quedar recollida no informe proposta, e deberán constar, de forma pormenorizada, os motivos aos que se debe a excepcionalidade na intervención que se leve a cabo. No informe proposta de resolución da solicitude deberá figurar a persoa ou persoas da unidade familiar beneficiarias da prestación farmacéutica. Para poder acceder ás medicacións as persoas beneficiarias deberán seguir as instrucións do procedemento establecido para tal efecto polos Servizos Sociais Comunitarios de Oleiros. ARTIGO 17: DURACIÓN A duración da prestación farmacéutica será mentres persistan as causas, tanto de saúde como económicas, que deron lugar á concesión. Ambas revisaranse de oficio periodicamente por parte do equipo técnico dos Servizos Sociais Comunitarios de Oleiros, que determinará o momento oportuno dependendo de cada caso, sendo, como mínimo unha vez ao ano. ARTIGO 18: LÍMITES DE INGRESOS PARA A PRESTACIÓN FARMACÉUTICA O límite de ingresos para acceder á prestación farmacéutica, unha vez descontados os gastos recollidos nos apartados d) e e) do artigo 4 que puidese corresponder en cada caso, será para unha persoa do 75% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. TÍTULO CUARTO: DA PRESTACIÓN DE APOIO AO COMEDOR ESCOLAR ARTIGO 19: DEFINICIÓN A prestación de apoio ao comedor escolar é unha axuda económica de carácter finalista, dirixida a cubrir o custo mensual da praza de comedor escolar dos centros públicos do Concello de Oleiros nos que a xestión do servizo do comedor corre a cargo das asociacións de nais e pais (ANPA). A finalidade deste medida de inclusión é garantir a cobertura das necesidades básicas de alimentación do alumnado, así como contribuír á conciliación da vida persoal, familiar e laboral das unidades familiares que cumpran cos requisitos de acceso. Estas axudas son incompatibles con aquelas outras que a unidade familiar puidese percibir polo mesmo concepto por parte do Concello de Oleiros. O alumnado ten que estar matriculado nun centro público de Oleiros no que a xestión do servizo do comedor sexa desenvolta pola súa ANPA e esta teña asinado un convenio de colaboración para este fin co Concello de Oleiros. A contía mensual do custo do servizo de comedor vén establecida polas correspondentes entidades xestoras, é dicir, polas ANPA e quedará reflectida nos correspondentes convenios anuais asinados co Concello de Oleiros. O importe da prestación concedida será do 100% do custo mensual do comedor escolar e cubrirá todo o curso escolar ou meses que se determinen no momento da súa concesión. A axuda poderá ter carácter retroactivo, isto é, o alumnado poderá empezar a acudir ao comedor escolar antes de presentar a solicitude. Esta incorporación urxente debe estar xustificada segundo a información que exista nos Servizos Sociais e se teña constancia de que a unidade familiar é susceptible de ser beneficiaria. Esta retroactividade non poderá ser superior a 30 días naturais ao momento de presentar a solicitude. A efectividade da prestación de comedor escolar concedida estará sempre condicionada á dispoñibilidade por parte da ANPA de prazas no comedor de cada centro. O pagamento desta medida de inclusión social realizarase sempre directamente á ANPA. ARTIGO 20: LÍMITES DE INGRESOS PARA O ACCESO Á PRESTACIÓN DE APOIO AO COMEDOR ESCOLAR O límite de ingresos para acceder á prestación de apoio ao comedor escolar, unha vez descontado os gastos recollidos nos apartados d) e e) do artigo 4 que puidese corresponder en cada caso, será para unha persoa do 85% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. TÍTULO QUINTO: BONIFICACIÓN NOS PREZOS PÚBLICOS DE ACTIVIDADES MUNICIPAIS ARTIGO 21: DEFINICIÓN Nalgunha das actividades municipais organizadas polo Concello de Oleiros, especialmente as de carácter social, cultural, deportivo, educativo, de lecer e tempo libre. está prevista unha redución no prezo público para aquelas familias que presenten un informe do Departamento de Servizos Sociais que acredite a súa situación de vulnerabilidade económica e que lle dificulta asumir o custo normal do dito prezo público. Con carácter xeral, esta redución no prezo público será do 95% aínda que poderá variar en función do establecido por cada concellería no momento da aprobación do prezo público. ARTIGO 22: LÍMITES DE INGRESOS PARA O ACCESO Á BONIFICACIÓN NOS PREZOS PÚBLICOS DE ACTIVIDADES MUNICIPAIS O límite de ingresos para acceder á bonificación nos prezos públicos das actividades municipais, unha vez descontado os gastos recollidos nos apartados d) e e) do artigo 4 que puidese corresponder en cada caso, será para unha persoa do 95% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. Excepcionalmente e de forma extraordinaria poderase bonificar o prezo público en unidades familiares que superen este límite establecido, sempre e cando se considere necesario como parte da intervención que se está a realizar desde Servizos Sociais con esa persoa ou unidade familiar. A dita excepcionalidade e a súa motivación deberá constar, de forma pormenorizada, na intervención que se leve a cabo. TÍTULO SEXTO: FONDO DE AXUDA EUROPEA PARA OS MÁIS NECESITADOS (FEAD) ARTIGO 23: DEFINICIÓN O reparto de alimentos do FEAD é unha medida máis de inclusión e de apoio ás familias de Oleiros que se atopan nunha situación de vulnerabilidade e desprotección económica, con carácter complementario ao resto de medidas recollidas na presente ordenanza. O Concello de Oleiros é entidade colaboradora do FEAD, no que seguindo as instrucións ditadas polo Goberno de España e as entidades que o implementan, fanse chegar os alimentos recibidos, en distintas reparticións ao longo de todo o ano, ás familias beneficiarias, en función do número de persoas da unidade familiar, así como das idades dos seus compoñentes e os produtos. A existencia desta medida está condicionada á continuidade do Concello de Oleiros como entidade colaboradora do dito programa. O Voluntariado de Oleiros, a través do seu proxecto Banco Solidario, colabora no desenvolvemento desta medida. ARTIGO 24: LÍMITES DE INGRESOS PARA O ACCESO AO FEAD O límite de ingresos para acceder ao reparto de alimentos do FEAD, unha vez descontado os gastos recollidos nos apartados d) e e) do artigo 4 e que puidese corresponder en cada caso, será para unha persoa do 150% do IPREM engadindo para unidades de convivencia con máis persoas o importe das porcentaxes recollidas no apartado c) do antedito artigo. TÍTULO SÉTIMO: PROCEDEMENTO SANCIONADOR ARTIGO 25: INFRACCIÓNS Considéranse infraccións, ao disposto nesta Ordenanza, calquera incumprimento das súas prescricións, clasificándose en leves, graves e moi graves atendendo na súa gradación á intencionalidade, á natureza dos prexuízos causados, á reiteración na comisión dos feitos e ás perturbacións ocasionadas ás demais persoas usuarias. A tipoloxía das infraccións é: a) Infraccións leves.1. Terá a consideración de infracción leve o falseamento, ocultación ou terxiversación de datos relacionados coas solicitudes que dean lugar á instrución dos procedementos das distintas medidas, no caso de contar cos requisitos establecidos para elas.2. Igualmente considerarase a comisión da infracción coma leve no suposto no que a persoa interesada non chegase a obter a axuda por denegación desta por parte do Concello. b) Infraccións graves.1. Terá consideración de infracción grave o falseamento, ocultación ou terxiversación de datos relacionados coas solicitudes que dean lugar á instrución dos procedementos das distintas medidas, de xeito intencionado e sen contar cos requisitos para elas.2. A non xustificación da axuda concedida no prazo establecido no artigo 10 considerarase unha infracción grave.3. A reincidencia na comisión de infraccións leves tamén será considerada unha infracción grave. Enténdese por reincidencia a comisión de dúas ou máis infraccións leves. c) Infraccións moi graves. Terá consideración de infracción moi grave a reincidencia na comisión de infraccións graves. Enténdese por reincidencia, a comisión de dúas ou máis infraccións graves. ARTIGO 26: SANCIÓNS O Alcalde ou Alcaldesa do Concello, ou ben a persoa titular da concellería que teña delegadas as funcións, serán competentes para impoñer as sancións cando procedan, logo da instrución do correspondente expediente sancionador de acordo coa lexislación vixente. A tipoloxía das sancións é: a) Sanción pola comisión de infraccións leves. As infraccións de carácter leve serán sancionadas con amoestación á persoa interesada. b) Sanción pola comisión de infraccións graves. As infraccións de carácter grave serán sancionadas coa perda da prestación concedida con carácter inmediato á resolución que poña fin ao procedemento sancionador, que contará necesariamente coa audiencia á persoa interesada. Durante o prazo de seis (6) meses dende a resolución do procedemento sancionador non terá dereito a ningunha das medidas que se establecen na presente Ordenanza. c) Sanción pola comisión de infraccións moi graves. As infraccións de carácter grave serán sancionadas coa perda da prestación concedida con carácter inmediato á resolución que poña fin ao procedemento sancionador, que contará necesariamente coa audiencia da persoa interesada. Durante o prazo de un (1) ano dende a resolución do procedemento sancionador non terá dereito a ningunha das axudas das que se establecen na presente Ordenanza. Disposición transitoria: Os expedientes iniciados antes da entrada en vigor desta ordenanza continuarán a súa tramitación conforme o regulamento de medidas pola inclusión social publicado no B. O. P nº 51 do 17 de marzo de 2015. Disposición derrogatoria: a presente ordenanza derroga e substitúe o anterior regulamento de medidas pola inclusión social do Concello de Oleiros e as súas posteriores modificacións. Disposición final: esta ordenanza entrará en vigor unha vez sexa aprobada definitivamente, publicado o seu texto íntegro no Boletín Oficial da Provincia (B. O. P.) e transcorrido o prazo previsto no artigo 65.2 da Lei Reguladora das Bases do Réxime Local (Lei 7/85) Anexo I: cadro resumen dos límites de ingresos para acceder ás distintas medidas de inclusión social. Elaborado de acordo ao IPREM do ano 2021. Estas táboas veranse modificadas na medida en que se incremente o IPREM. Oleiros, 19 de agosto de 2021 O ALCALDE Angel Garcia Seoane